LHBANKรับทรัพย์ 1.66 หมื่นลบ.จาก CTBC Bank ลุยเสริมแกร่งธุรกิจเต็มสูบ
LHBANK รับทรัพย์ก้อนโต 1.66 หมื่นล้านจาก CTBC Bank ลุยเสริมแกร่งฐานเงินกองทุนเพิ่มขึ้นกว่าเท่าตัว รวมทั้งรองรับการเติบโตและยกระดับการให้บริการทางการเงินเต็มสูบ
27 ก.ค. 2560

บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHBANK แจ้งว่าตามมติที่ประชุมวิสามัญผู้ถือหุ้น ครั้งที่ 1/2560 อนุมัติการออกและจัดสรรหุ้นสามัญเพิ่มทุนจำนวน 7,544,961,342 หุ้น มูลค่าที่ตราไว้หุ้นละ 1 บาท เพื่อเสนอขายต่อ CTBC Bank อันเป็นการเสนอขายต่อบุคคลในวงจำกัด (Private Placement) ในราคา 2.20 บาท/หุ้น เป็นเงินจำนวน 16,598,914,952.40 บาท คิดเป็นร้อยละ 35.617 ของทุนจดทะเบียนชำระแล้วนั้น เมื่อวันที่ 27 กรกฎาคม 2560 บริษัทได้รับเงินค่าหุ้นสามัญเพิ่มทุนจำนวนดังกล่าวจาก CTBC Bank เรียบร้อยแล้ว
โดยหลังจากนี้บริษัทจะนำเงินที่ได้รับจากการเพิ่มทุนดังกล่าวมาเพิ่มทุนในธนาคารแลนด์ แอนด์ เฮ้าส์ (LH Bank) ซึ่งจะทำให้ฐานเงินกองทุนของธนาคารเพิ่มขึ้นกว่าเท่าตัว หรือเท่ากับประมาณ 40,000 ล้านบาท และมีอัตราส่วนเงินกองทุนรวม อยู่ที่ร้อยละ 23.7 มีอัตราส่วนเงินกองทุนขั้นที่ 1 หรือ Common Equity Tier 1 อยู่ที่ร้อยละ 20.3 ซึ่งเป็นอัตราเงินกองทุนที่มีความแข็งแกร่ง
รวมทั้งการร่วมเป็นพันธมิตรกับ CTBC Bank เพื่อรองรับการเติบโตและเป็นการยกระดับการให้บริการทางการเงิน ด้วยความเชี่ยวชาญทางด้านการบริหารการเงินส่วนบุคคล (Wealth Management) ด้านดิจิตอลแบงกิ้ง (Digital Banking) และด้านเทรดไฟแนนซ์ (Trade Finance) ของ CTBC Bank ผ่านกลุ่มการเงินแลนด์ แอนด์ เฮ้าส์ ได้แก่ LHBANK ,LH Bank ,บล.แลนด์ แอนด์ เฮ้าส์ และบลจ.แลนด์ แอนด์ เฮ้าส์